離譜! 積遜出「收山腳」牌都冇張
2024年04月24日 11:03
東網電視
更多新聞短片
尼高拉斯積遜犯規動作非常粗野。
車路士以0比5大敗於阿仙奴腳下,固然顏面盡失,前鋒尼高拉斯積遜向對手富安健洋,使出「收山腳」,亦非常肉酸,最離譜係球證西蒙賀柏竟然冇向呢位22歲塞內加爾國腳出示黃牌或紅牌,執法水平備受爭議。
當時開賽8分幾鐘,尼高拉斯積遜同富安健洋爭波,出腳比較慢,結果踩中呢位日本國腳足踝位置,令對方痛苦倒地。以呢種粗野犯規動作,就算直接出示紅牌都合理,但球證西蒙賀柏竟然連黃牌都冇畀,就非常離譜。
大量網民認為尼高拉斯積遜應該被逐:「點解唔係紅牌,黃牌都冇,球證判決再次令人震驚。」、「明顯應該畀紅牌,呢次犯規太過份。」、「尼高拉斯積遜太恐怖,毫無疑問係紅牌。」曼聯名宿里奧費迪南都睇唔過眼話:「係唔係應該有人出來解釋一下呢?」英國傳媒指半場休息,VAR裁判有檢視犯規片段,但維持原判。
當時車路士已落後0比1,如果尼高拉斯積遜被逐,恐怕最後唔止輸5球。值得一提,尼高拉斯積遜早前英超對愛華頓,有份爭射12碼,其後英足盃4強對曼城,多次浪費入球機會,表現備受批評,今仗幾乎連累車仔踢少1人,成為球隊「計時炸彈」。